“Asaka bank”ka xususiy tibbiyot tashkilotlarini qo‘llab-quvvatlash uchun 50 mln dollarlik kredit liniyasi taqdim etiladi

“Xususiy tibbiyot tashkilotlarini rivojlantirishni qo‘llab-quvvatlashning qo‘shimcha chora-tadbirlari to‘g‘risida”gi Prezident qarori qabul qilindi. Bu haqda “Huquqiy axborot” Telegram kanali ma’lum qildi.

Qarorga muvofiq, “Asaka bank” ATBga xususiy tibbiyot tashkilotlarini rivojlantirishni qo‘llab-quvvatlash uchun 50 million AQSh dollari miqdorida Tiklanish va taraqqiyot jamg‘armasi kredit liniyasi taqdim etiladi.
Jamg‘armaning kredit liniyasi 10 yilgacha muddatga, shu jumladan, 3 yillik imtiyozli davr, “Asaka bank” ATB marjasini hisobga olmasdan yillik 5 foiz stavka bilan hududlarda yangi import tibbiyot uskunalari (kosmetologiyaga oidlari bundan mustasno) va ularga butlovchi qismlarni xarid qilish uchun taqdim etiladi.
Ma’lumot uchun, “Asaka bank” ATB orqali respublikaning barcha hududlarida xususiy tibbiyot tashkilotlarini zamonaviy tibbiyot uskunalari bilan jihozlash bo‘yicha 286 ta loyiha amalga oshirilgan.